**Bunul și al său hotar**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bunul și al său hotar

Târziu e ceasu-n noapte și-mi este tare frig

Aș vrea să ațipesc, dar gânduri râd în hohot,

Mă zvârcolesc și gem, parcă doresc să strig

Pe cineva din zare plecat cu-al ploii ropot.

Adorm abia spre ziuă cuprinsă-n tainic dor

Și rog în vis pe înger să nu dorm în zadar,

Ci să mă ducă-n zbor pe brazda din ogor

Să-l întâlnesc pe Bunul lângă alt său hotar.

Atunci zăresc pământul purtând verdele strai,

Iar soarele m-atinge cu calda lui privire,

Se-aud cocori în zare ce zboară-n lung alai

Albastru-i totu-n jur, cu gust de fericire.

În depărtare văd, venind cu coasa-n spate

Pe Bunul meu cu ochii ca floarea de cicoare,

Aștept să mă ia-n brațe cu mâinile-i crăpate,

Apoi să ne-așezăm la margini de răzoare.

Când să-l ating pe Bunul, devine albă ceață

Ce fruntea-mi înconjoară ușor, ca o părere,

Atunci șuvoi de lacrimi inundă a mea față,

Iar sufletul se zbate simțind doar grea durere.

Privesc smerită-n sus și-l chem pe Dumnezeu

Să-mi lumineze calea, gonind vremea pustie,

În vis să țes din rouă și-un fir de curcubeu

O haină pentru Bunul ca drumul lin să-i fie.